Traditionen tro er listen over strande med det blå badeflag landet.

Til sommer vil det Blå Flag vaje over seks nordjyske strande. Og det er altså en strand mindre end i 2022, hvor syv nordjyske strande kunne pryde sig af en badevandskvalitet i top, som det Blå Flag gives for. Derudover gives det blå flag også for fokus på bæredygtighed. - Rent badevand er vigtigt for mange, men vi ved, at rigtig mange danskere også går op i bæredygtighed, og et af de vigtigste kriterier for Blå Flag er fokus på bæredygtighed, f.eks. i form af afholdelse af aktiviteter, der gør gæsterne klogere på natur og miljø. Derfor glæder det mig, at vi igen i år kan give så mange strande og havne det kvalitetsstempel, som mærkningsordningen Blå Flag er, siger Winni Grosbøll, direktør i Friluftsrådet. I alt kan du finde det Blå Flag på 153 danske strande og i 15 havne, mens 68 badesteder lever op til kriterierne for at blive et badepunkt. Forskellen er, at badepunkterne har færre faciliteter end strande med Blåt Flag. Tilgengæld er der særlige natur-, kultur- eller friloftsoplevelser. - Jeg er glad for, at stadigt flere kommuner kan se fordelen i at tilbyde lokale og turister de badeoplevelser, som mange også efterspørger: de simplere men med natur- eller friluftsoplevelser, samt naturligvis stadig med rent badevand og badesikkerhed, siger Winni Grosbøll.